নীলকণ্ঠ মূলত উঁচু খোলা মাঠ বা বিলের কিনারের পাখি। খোলা প্রান্তর পছন্দ ওদের। প্রয়োজনে দ্রুত বেগে উড়তে-ঘুরতে পারে, আচমকা বাঁক নিতে পারে যেকোনো দিকে। খাড়া উড়তে পারে, ডানা মুড়ে সোজা সরলরেখায় মাটির দিকেও নামতে পারে। বাসা করে মরা তাল-খেজুর-নারকেল বা অন্য কোনো মোটা গাছের খোঁড়লে। বাসার ধারেকাছে মানুষ বা অন্য কোনো শত্রু গেলে এদের মাথা খারাপ হয়ে যায়। প্রবল উত্তেজনায় চেঁচিয়ে মাত করে  পুরো এলাকা। আবার রাতে যদি বনবিড়াল-মেছো বাঘ-হুতুম পেঁচা-সারেল-ছোট খাটাশসহ অন্য কোনো নিশাচর প্রাণী ডিম-ছানা বা আস্ত বড় পাখিটার লোভেই গাছে চড়ে, তো সঙ্গে সঙ্গে বাসা থেকে বেরিয়ে চেঁচিয়ে চারদিকটা সচকিত করে তোলে।